जब-जब इस अध्यात्म भूमि पर तामसिक वृत्तियों का साम्राज्य होने लगा, तब यत्र सर्वत्र अनीति, असंयम का प्रभाव होने लगा, ऐसे समय में भारत की उदात्त परम्परा को जीवंत करने के लिये, आसुरी शक्तियों को विनष्ट करने के लिये दैविक शक्ति का आविर्भाव हुआ, जो अपनी महिमा से वातावरण को सुरक्षित कर देती है और स्थापित करती है जीवन मूल्यों को हमारी सर्वोत्कृष्ट संस्कृति की मंजुल भावनाओं को, परिष्कृत विचारों को। तब हम अपने हृदय की श्रध्दा उनके चरणों में बिखेरते हैं।
दिव्यज्योति का आर्विभाव
मानवता को त्राण दिलाने के लिये एक दिव्य ज्योति का आविर्भाव हुआ, जिसे श्रध्दा भक्ति, शक्ति स्वरूप मां दुर्गा के रूप में माना गया। शक्ति की आराधना मनुष्य समाज कब से कर रहा है? हमारी सांस्कृतिक चेतना सदा शक्ति पूजा परम्परा की हो रही है और इस भावना की अभिव्यक्ति नवरात्रि पर्व में होती है। व्यक्ति अपनी आस्था को केंद्र बनाकर शक्ति, ओज की पूंजीभूत छवि को हृदयस्थ करके पूजा करता है, जिससे उसमें प्रेरणा का संचार होता है।
राष्ट्र की रक्षा के नैमित्तक शारदीय पर्व नवरात्रि के सामूहिक अनुष्ठानों के माध्यम से सामाजिक एकता का आविर्भाव तथा व्यक्तिगत ऊर्जा संग्रहण ही उद्देश्य रहा है, तब वह दैहिक शक्ति नहीं रहकर दैविक शक्ति बन जाती है, हमारे शास्त्रों में देवी शक्ति 10 महाविद्याओं के माध्यम से वर्णित की गयी है। ये 10 हैं -
महाकाली, उग्रतारा, षोडशी, भुवनेश्वरी, छिन्नमस्ता, भैरवी, धूमावती, बगुलामुखी, मातंड्गी, कमला।
भगवती दुर्गा की आराधना हमारे देश में किसी न किसी रूप में होती रही है। यश, राज्य संवर्धन, पुत्र प्राप्ति, आयुवृध्दि, धन-सम्पत्ति और सुरक्षा की कामना पूर्ति के लिये शक्ति की साधना के रूप में देवी पूजन का भारतीय समाज में विशेष महत्व रहा है। कृषि प्रधान भारत में इन दिनों नवीन धान्य की उपलब्धि होती है। अत: कृतज्ञता प्रकाशन के लिये उस दिन शक्ति की अर्चना की जाती है और प्रतीक के रूप में जौ को बोते हैं। नवरात्रि में नवें दिन नौ स्वरूपों की पूजा की जाती है- शैलपुत्री, ब्रह्मचारिणी, चंद्रघंटा, कूष्माण्ड, स्कन्दमाता, कात्यायनी, कालरात्रि, महागौरी और सिध्दिदात्री। नवरात्रि का संबंध जहां मां दुर्गा की पूजा से है, वहीं राम के जीवन से भी है। चैत्रमास में नौंवें दिन रामनवमी मनाई जाती है और आश्विन मास में राम की शक्ति पूजा होती है। नवरात्रि अनुष्ठान परम्परा राम ने इस देश को दी है। राम ने श्रध्दापूर्वक नौ दिन तक अनुष्ठान किया। साधना पूर्ण होने पर राम ने अनुभव किया कि देवी के वरदान को होगी जय। महाशक्ति को प्राप्त राम ने रावण पर विजय पाई। शक्ति, तप और साधना की देन है, जिसमें ब्रह्म साधनों के साथ-साथ आंतरिक शुध्दता शक्ति सम्पन्नता आवश्यक है। उसी आद्याशक्ति को ही जगत के कण-कण में माना जाता है, वही अग्नि में दहकती शक्ति, सूर्य में प्रकाश शक्ति, पृथ्वी में पालन शक्ति के रूप में विद्यमान है।
महान शक्ति
यह महान शक्ति जहां भक्ति, प्यार और अमृत की वर्षा करती रही है, वहीं अपने प्रचंड रूप में मानवता को त्राण दिलाने के लिये आसुरी शक्ति का विनाश भी करती है। भगवती दुर्गा के इस अद्भुत चरित्र का वर्णन महर्षि मार्कण्डेय पुराण में किया गया है। जब सर्वप्रथम दो राक्षस भाइयों के रूप में दानवी शक्ति उत्पन्न हुई तो उन्होंने अभिमान वश, ब्रह्मा को निगलना चाहा ताकि सृष्टि की रचना न हो सके। तब ब्रह्मा ने उस महामाया की स्तुति की। उनके कृपा प्रसाद से मधु कैटभ का वध हुआ। यह उस दिव्य शक्ति की अपने भक्त पर प्रथम निष्काम सुकृपा थी। इसी प्रकार शुभ-निशुंभ दैत्यों ने अत्याचारों की पराकाष्ठा कर रखी थी। देवताओं ने माता से प्रार्थना की। मां पार्वती ने अपनी तपस्या से शक्ति अर्जित करके दैत्यों से युध्द किया, यह युध्द आश्विन शुक्ल प्रतिपदा से दशमी तक चला, जिसे नवरात्रि काल कहा गया। इसके अतिरिक्त महिषासुर वध और रक्तबीज जैसे भयानक राक्षसों के वध की पौराणिक घटनाएं धर्मग्रंथों में वर्णित है। जहां यह पर्व आत्मशुध्दि का है, वहीं शक्ति आराधना का भी है। देखना तो यह है कि हमारी भावना कितनी शुध्द और निर्मल होती हैं।